
Disclaimer



	Denne bog er et fagligt redskab og kan ikke erstatte professionel behandling, terapi eller diagnosticering.


	D-I-S-K-modellen er ikke udviklet til at teste eller beskrive personer med psykiske diagnoser såsom ADHD, borderline eller lignende.


	Bogen er ikke en testbog, men et værktøj til at gennemføre samtaler. Der er ikke krav til samtalelederen om en uddannelse i D-I-S-K (om end det klart vil være en fordel) – der kan tales direkte ud fra bogens samtaleskemaer.


	Bogen henvender sig til dig, der ønsker et brugbart og konkret værktøj til den praktiske anvendelse af D-I-S-K i samtaler. Den er særligt velegnet til samtaleledere, der ikke arbejder med D-I-S-K dagligt, eller som ønsker mere struktur og sikkerhed i den praktiske samtaleledelse. Samtidig vil erfarne D-I-S-K brugere, mellemledere og teamledere i både private og offentlige organisationer kunne bruge bogen som et praksisnært opslagsværk og en kilde til øget præcision i kommunikationen.


	Denne bog finder sin anvendelse i samtalen omkring forståelse for egen adfærdskombination og det, at spille kolleger eller andre bedre. Eksempelvis i forbindelse med udviklingssamtaler.


	Eksempler på personer i bogen er ikke et resultat af en test. Det er en objektiv betragtning ud fra den måde, de handler på i offentligheden.


	Når der anvendes betegnelser som han/hun, dækker det alle køn uden skelnen.


	Graferne angivet på samtaleskemaerne er vejledende eksempler og kan bringes i anvendelse uanset, om organisationen arbejder med grafer, tal eller cirkulære modeller som resultat af en test. Adfærdskombinationen og præferencerammen danner grundlaget for samtalen.











Forord


Der findes mange bøger om kommunikation.


Der findes også mange bøger om D-I-S-K. Denne bog er noget andet.


Grundbog i samtaler med D-I-S-K handler ikke om at sætte mennesker i kasser eller lære endnu et sæt begreber udenad. Den handler om det sted, hvor ledelse, kommunikation og menneskelig forskellighed mødes i praksis –i den konkrete samtale, hvor noget står på spil.


Anders Tornby skriver med en solid og mangeårig erfaring i ryggen. Gennem sit virke som leder og uddannelsesansvarlig i Forsvaret har han i praksis arbejdet med mennesker, beslutninger og samarbejde under vilkår, hvor tydelig kommunikation, gensidig forståelse og tillid ikke er abstrakte idealer, men nødvendige forudsætninger for at lykkes. Det mærkes i bogens tone, i dens nøgterne tilgang og i respekten for det menneske, der sidder på den anden side af samtalen.


Her er ingen hurtige løsninger eller forsimplede modeller. I stedet får læseren et arbejdsredskab, der tager udgangspunkt i virkeligheden: I forskellig adfærd, i begrænset tid og i behovet for at kunne føre samtaler, der både er klare, menneskelige og virkningsfulde – også når de er vanskelige.


Boges særlige styrke ligger i dens arbejde med de 20 adfærdskombinationer. Det er her, nuancerne opstår, og det er her, D-I-S-K bliver anvendeligt på en måde, som samtaleledere, undervisere og konsulenter vil kunne genkende fra deres egen praksis. Mennesker er sjældent “rene farver”, og denne bog insisterer på at tage den kompleksitet alvorligt – uden at gøre det kompliceret.


Jeg ser denne bog som et værktøj, man vender tilbage til. Ikke for at få svar på, hvem mennesker er, men for at blive klogere på, hvordan man taler med dem – med respekt, præcision og effekt. Det er i sidste ende dét, bæredygtigt lederskab og velfungerende samarbejder hviler på.


Martin Anker Wiedemann


International Master Trainer i bl.a. D-I-S-K Personfaktormodellen fra persolog Forfatter og HR professionel


Kære læser


Tak fordi, du har valgt at bruge denne bog som værktøj i dine samtaler. Det valg fortæller allerede én vigtig ting: At du tager kommunikation alvorligt. Ikke som noget, der bare sker – men som noget, der skal trænes, forfines og bruges bevidst.


Mit håb er, at du med denne bog i hånden vil opleve det samme, som mange af de chefer, førere, ledere og samtaleledere, jeg har undervist gennem årene: At bedre samtaler ikke handler om at tale mere, højere eller flottere – men om at tale mere præcist. At forskellen mellem en drænende samtale og en konstruktiv dialog ofte ligger i ganske små justeringer: Et andet tempo. Et andet fokus. Et andet spørgsmål.


De fleste samtaler mislykkes ikke på grund af dårlige intentioner. De mislykkes, fordi vi undervurderer forskellen i adfærd. Alt for ofte ser jeg dygtige og velmenende mennesker gå frustrerede fra møder uden helt at kunne forklare hvorfor. De har de rigtige intentioner, men oplever alligevel modstand eller misforståelser. Forklaringen er sjældent manglende faglighed – men manglende tilpasning i kommunikationen. Vi taler, som vi selv foretrækker at blive talt til, og forventer ubevidst, at andre reagerer på samme måde – det er bare sjældent det samme.

D-I-S-K-modellen giver os et sprog for adfærd – ikke for personlighed eller værdier, men for den måde, vi handler og kommunikerer på i mødet med andre. Samtidig arbejder bogen med 20 adfærdskombinationer, fordi de færreste mennesker passer rent ind i én kategori. Det er i forståelsen af disse nuancer, samtalerne bliver mere præcise.


Bogen er skrevet som et praktisk arbejdsredskab, du kan bruge direkte i dine samtaler. Skemaerne er udviklet til at give struktur, overblik og ro – også når samtalen er kompleks, eller tiden er knap. Derfor er bogen udgivet i A4-format. Det giver dig overblik over hele samtaleskemaet på én gang, så du kan bevare overblikket og roen – også når samtalen kræver dit fulde nærvær.


D-I-S-K bliver ofte brugt til at beskrive mennesker – Denne bog er skrevet for at hjælpe dig med at tale med dem.


God læselyst – og god samtale.


Anders Tornby










Kapitel 1; Introduktion, præmis, formål og brug


”Jeg kan simpelthen ikke arbejde med ham. Jeg har forklaret det tre gange, men han bliver ved med at komme med nye idéer, der ikke har noget med opgaven at gøre.”


”Prøv at sige lidt mere om det” sagde jeg.


”Jeg bliver så frustreret! Vi spilder tiden.”


Denne korte samtale (om end ikke fuldstændig korrekt citeret) fandt sted på et ledelseskursus, hvor to kursister skulle samarbejde om en case. Den ene ville helst gå direkte til løsningen, den anden havde brug for at udforske mulighederne, vende idéer og skabe energi i dialogen. Ingen af dem var dårlige ledere – de havde bare forskellige måder at tænke og kommunikere på.


Efter få minutter kunne jeg se det, de selv havde svært ved at få øje på: De to talte forskellige “adfærdssprog”. For den ene var hurtige beslutninger lig med handlekraft - for den anden var tid til udforskning og samtale lig med kvalitet.


De fleste ledere, jeg møder, har oplevet det samme – måske ikke som en bevidst “kommunikationskonflikt”, men som en frustration, de ikke helt kan forklare. Det er her, forståelsen af adfærdstyper kan forvandle en samtale fra drænende til givende.


I ca. 15 år har jeg arbejdet med at uddanne ledere fra laveste mellemlederniveau til chefer. Min militære baggrund har givet mig en unik indsigt i både ledelse af frivillige og ledelse under pres, stress og forandring. Min tid har været afvekslende mellem felten, kontoret og klassen.


Af flere omgange har jeg været udsendt som fører til internationale missioner. Her er ressourcer og information ofte begrænsede, og beslutninger skal træffes hurtigt – men stadig i samarbejde med mennesker, der tænker, føler og handler forskelligt.


Når mennesker er under pres – fx ved korte deadlines, høje forventninger, organisatoriske forandringer eller konflikter – bliver adfærdspræferencer tydeligere. Den, der er direkte, bliver endnu mere direkte. Den, der søger fællesskab, søger det endnu mere. Fænomenet ses langt fra kun under udsendelse som soldat, men i stort set alle virksomheder eller fællesskaber, der skal løse opgaver – uanset om det er i krig eller som en del af virksomhedens levebrød. Det skaber styrke og handlekraft – men også misforståelser, irritation og i værste fald samarbejdsproblemer, hvis vi ikke forstår og respekterer hinandens forskelligheder.


I Forsvaret taler man om at være “operativt klar” – at kunne handle effektivt under de givne omstændigheder. Jeg har taget den tankegang med mig ind i arbejdet med kommunikation: At være “samtalemæssigt klar” betyder, at man forstår at tilpasse sin stil til den person, man sidder overfor. Det gælder, hvad enten det er en medarbejder, en kollega, en chef, en kunde eller en hel gruppe.

En af de største myter om kommunikation er, at gode intentioner automatisk fører til gode samtaler. Jeg har set mange ledere, der oprigtigt ønsker at være tydelige, støttende og inspirerende – men som alligevel ender med at skabe forvirring, modstand eller ligefrem konflikt.




Jeg husker en chef fra et kursus, som fortalte om, hvordan han brugte meget tid på at spørge ind til sine medarbejdere og sikre sig, at alle havde det godt. Dog havde han også en klar fornemmelse af, at det imidlertid betød, at nogle medarbejdere undgik ham og kviede sig, ved at svare på spørgsmålene. En havde endda sagt, at det ikke var noget, han havde lyst til at dele med chefen. Han (medarbejderen) var der for at arbejde, ikke for at dele private detaljer.





Her var en klassisk situation, hvor en adfærdskombination med højt fokus på relationer mødte en adfærdskombination med højt fokus på resultater. Ingen af dem havde dårlige intentioner. De havde bare ikke justeret deres kommunikation i forhold til hinanden.


Når vi ikke forstår de bagvedliggende adfærdsmønstre, ender vi ofte med at tolke forskellighed som ringe pli eller mangel på respekt, samarbejdsvilje eller professionalisme.

D-I-S-K-modellen blev for mig et afgørende værktøj til at sætte ord på disse forskelligheder og er det sprog, jeg anvender i dag. Den gjorde det muligt at gå fra mavefornemmelser til et klart, struktureret sprog for adfærd.


Men i alle de år, jeg har arbejdet med modellen, har jeg oplevet den samme begrænsning: Bøger, kurser og foredrag handler kun om de fire stereotyper – Rød (D), Gul (I), Grøn (S) og Blå (K). Virkeligheden er bare den, at kun ganske få mennesker (ca. 5%) passer rent ind i én kategori. Resten er kombinationer (80% har kombination af to farver og resterende 15% tre farver). Vi bærer således oftere primære træk fra to eller tre farver, og det giver os unikke styrker – men også unikke udfordringer i kommunikationen.


I praksis betyder det, at 95% af dem, du møder, ikke bliver dækket fuldt ud af de klassiske beskrivelser. Har du ikke et redskab til at forstå de kombinationer, så må du selv gætte dig frem – og risikoen for misforståelser stiger.

D-I-S-K er et effektivt værktøj men som samtaleleder, skal du kende begrænsningerne:


For det første skal man være opmærksom på, at D-I-S-K beskriver ADFÆRD. Ikke værdier, intelligens, arbejdsmoral eller kompetencer. D-I-S-K fortæller, hvordan vi agerer i samspil med andre, men siger ikke noget om livserfaring eller motivation på et dybere plan.


For det andet kan D-I-S-K virke forenklet. Virkelige mennesker er væsentlig mere komplekse og der er mange nuancer, som vi ikke indfanger ved en test. Risikoen er, at hvis modellen bruges rigidt og mennesker bliver sat i ”kasser”, så ser vi ikke, hvor dynamiske de i virkeligheden er.


For det tredje viser D-I-S-K ikke motivationen bag en given adfærd. To adfærdskombinationer kan være stort set ens, men alligevel er der noget, som gør stor forskel i deres virke. Hvilken motivation, der driver os kan betyde rigtig meget. Det er muligt at få lavet drivkraftsanalyser for at komme mere til bunds i dette.


Slutteligt bygger D-I-S-K på erfaring snarere end akademisk forskning. Det er altså vigtigt at forstå, at D-I-S-K er et samtaleredskab – ikke en sandhed om mennesker.


Når D-I-S-K anvendes med respekt for disse begrænsninger, er det et yderst brugbart og et meget enkelt værktøj til forståelsen af adfærd. Men aldrig som eneste billede af et menneske.

Denne bog er ikke endnu en teoretisk introduktion til D-I-S-K. Den er skrevet som et praktisk opslagsværk, du kan bruge direkte i dine samtaler. Når du har valgt denne bog, formoder jeg, at du allerede har et vist kendskab til D-I-S-K-modellen. Jeg vil dog for en god ordens skyld, kort gennemgå de fire persontyper i kapitel 3. Ud over min gennemgang af persontyperne, kan du finde yderligere og mere dybdegående litteratur i litteraturlisten bagest i bogen.


Bogen er unik på den måde, at den introducerer de 20 adfærdskombinationer. Den tager højde for, at vi som individer ikke kun er røde, gule, grønne eller blå, men kan dække hele farvespektret, og dermed bringer den os tættere på virkeligheden. Ved kun at arbejde med de fire grundfarver overser vi de vigtigste forskelle i menneskers måde at tænke og kommunikere på. To personer kan have Gul adfærd, hvor den ene er kombineret med ”Rød utålmodighed og dominans” og den anden med ”Grøn stabilitet og ro”. Resultatet er to vidt forskellige individer og to vidt forskellige måder at agere på i adfærd og i samtaler. Ser vi ikke den forskel, risikerer vi misforståelser og konflikter.


De 20 adfærdskombinationer er derfor et mere præcist navigationsværktøj. De gør det muligt at stille de rigtige spørgsmål og undgå de faldgruber, der er i samtalesituationen. Det viser den klassiske D-I-S-K ikke.


Hvor de fire grundfarver kan bruges som et kompas, kan de 20 adfærdskombinationer ses som et detaljeret kort med specifikke ruter.




For hver adfærdskombination vil du finde:



	Eksempel på graf for adfærdskombinationen


	Beskrivelse af adfærdskombinationen


	Konkrete samtaleskemaer med spørgsmål, der er tilpasset den enkelte adfærdskombination.


	Do’s and don’ts for hver adfærdskombination, så du undgår faldgruber.







Bogen er lavet, så den kan ligge fremme og hjælpe dig som samtaleleder med at navigere struktureret gennem samtalen.

Jeg har set, hvordan ledere, der insisterer på sin egen stil, skaber unødvendig modstand og arbejdsvægring – og hvordan ledere, der forstår at tilpasse sin kommunikation, kan forvandle modstand til samarbejde og ligefrem arbejdsglæde.


For nogle kan det føles som at “give køb” på sig selv at ændre sin måde at kommunikere på. Men sandheden er, at det ikke handler om at opgive sin personlighed – det handler om at vælge den tilgang, der giver bedst mulighed for, at budskabet bliver forstået.


En god leder har ikke én kommunikationsstil. En god leder har et helt repertoire – og ved, hvornår hvilken stil skal bruges.


Et billede fra hverdagen


Forestil dig to projektledere i samme organisation. Den ene trives bedst med at tage beslutninger hurtigt og justere undervejs. Den anden vil gerne have styr på alle detaljer, før der træffes en beslutning og dermed begrænse justeringer i forløbet. Uden en fælles forståelse af, hvorfor de arbejder forskelligt, kan det hurtigt føles som en kamp: Den ene synes, den anden er langsom. Den anden synes, den første er uforsigtig.


Med et værktøj som D-I-S-K kan man i stedet se forskelligheden som et aktiv. Den hurtige kan lære at respektere behovet for detaljer. Den grundige kan lære at værdsætte tempoet. Begge kan justere deres kommunikation, så de mødes på midten.

